section_heading: Životopis
paragraph_text: Rođena je kao Gloria Hallward u Los Angelesu. Otac, Reginald Michael Bloxam Hallward, bio je poznati arhitekt, a majka, Jean Grahame, britanska kazališna glumica i učiteljica glume. Utjecajni roditelji olakšali su Glorijin proboj do Broadwayja, gdje ju je zamijetio Louis B. Mayer iz studija Metro-Goldwyn-Mayer i ponudio joj ugovor. Promijenila je prezime u Grahame i debitirala na velikom ekranu 1944. godine, ulogom u filmu Blonde Fever. Dvije godine kasnije, igrala je zapaženu ulogu u Divnom životu. Studio RKO je 1947. otkupio njen ugovor, a iste godine stigla je i nominacija za Oscara za najbolju sporednu glumicu u filmu Unakrsna vatra.